ทองปิดพุ่ง 21.4 ดอลล์
สัญญาทองคำตลาดนิวยอร์กปิดพุ่งขึ้น21.4 ดอลล์ ที่ 1,467.6 ดอลลาร์/ออนซ์  รับอีซีบีลดดอกเบี้ย ,เฟดเดินหน้า QE
3 พ.ค. 2556

สัญญาทองคำตลาดนิวยอร์กปิดพุ่งขึ้น21.4 ดอลล์ ที่ 1,467.6 ดอลลาร์/ออนซ์  รับอีซีบีลดดอกเบี้ย ,เฟดเดินหน้า QE
สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 21.4 ดอลลาร์ หรือ 1.48% ปิดที่ 1,467.6 ดอลลาร์/ออนซ์
สัญญาโลหะเงินส่งมอบเดือนก.ค.ปิดที่ 23.830 ดอลลาร์/ออนซ์ เพิ่มขึ้น 48.70 เซนต์ และสัญญาโลหะทองแดงส่งมอบเดือนพ.ค.เพิ่มขึ้น 2.45 เซนต์ ปิดที่ 3.1045 ดอลลาร์/ปอนด์
สัญญาพลาตินัมส่งมอบเดือนก.ค.ปิด 1,500.20 ดอลลาร์/ออนซ์ พุ่งขึ้น 30.70 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 693.30 ดอลลาร์/ออนซ์ เพิ่มขึ้น 8.55 ดอลลาร์
สัญญาทองคำได้แรงหนุนหลังจากอีซีบีมีมติลดอัตราดอกเบี้ยลง 0.25% มาอยู่ที่ระดับ 0.50% ในการประชุมเมื่อวานนี้ ซึ่งสอดคล้องกับที่ตลาดคาดการณ์ไว้ โดยนายมาริโอ ดรากิ ประธานอีซีบีแถลงต่อผู้สื่อข่าวภายหลังการประชุมว่า การที่อีซีบีตัดสินใจปรับลดอัตราดอกเบี้ยลงในวันนี้เนื่องจากอีซีบีเล็งเห็นว่าแรงกดดันด้านเงินเฟ้ออยู่ในระดับที่ต่ำ เมื่อพิจารณาจากปัจจัยในระยะกลาง
นายดรากิกล่าวว่า การคาดการณ์เงินเฟ้อสำหรับยูโรโซนยังคงสอดคล้องเป้าหมายในการรักษาเงินเฟ้อให้อยู่ในระดับต่ำ แต่คาดว่าในระยะกลางนี้ เงินเฟ้อจะเคลื่อนไหวใกล้ระดับ 2% ส่วนภาวะเศรษฐกิจโดยทั่วไปนั้น นายดรากิกล่าวว่า ตลาดแรงงานในยูโรโซนยังคงอ่อนแอ และคาดว่าภาวะซบเซาทางเศรษฐกิจจะยังคงยืดเยื้อไปจนถึงช่วงฤดูใบไม้ผลิปีนี้ อย่างไรก็ตาม นายดรากิกล่าวว่า ความเสี่ยงที่มีผลกระทบต่อแนวโน้มเศรษฐกิจในยูโรโซนนั้น ยังคงลดลงอย่างต่อเนื่อง
นอกจากนี้ สัญญาทองคำยังทะยานขึ้นเพราะได้รับปัจจัยบวกจากการที่เฟดประกาศเดินหน้าโครงการซื้อสินทรัพย์ในวงเงินปัจจุบันที่ 8.5 หมื่นล้านดอลลาร์/เดือน จนกว่าอัตราว่างงานจะลดลงต่ำกว่าระดับ 6.5% และจนกว่าอัตราเงินเฟ้อจะเคลื่อนไหวต่ำกว่าระดับ 2.5%